A *Hátrahagyott versek*ben megjelent változat

[Hosszú se volt az út…]

Hosszú se volt az út s kevés elváltozása

kisérte fának fűnek talán néhány juhar

néhány akác meg a szokásos réti és

árokparti növényzet: pipacs lóhere

zsálya sőt itt-ott láttam bürköt is

Közel hajolt a hegy a háztetők

fölébem csúsztak szinte oldaláról

szemem majd az egész várost befogta

kelettől nyugatig s ez ugyancsak kötött

ha nagyon figyeltem a jármű-zajok is

utánam nyúltak s a vasárnapi

lelkes harangok mély s magas kongásai

Iszonyú nap sütött a fatövek köré

menekültek az árnyékok bár nem nagyon

reménykedhettek oltalomban a kiszítt

lombok alatt…

Hosszú se volt az út

és több mint harminc évet visszavitt

(XI.)

*A költő versesfüzetében cím nélkül találtuk, XI. hó datálással, az 1975. év versei között.
A címet az első sor alapján adta Bertók László a Hátrahagyott versek összeállításakor.*

Az Új Írásban közölt szöveg a kéziratos változat 5. sorával kezdődik, de így is csak egy sorral rövidebb, mint a kéziratos, mert a hangok és növények felsorolása később következik, kevés változtatással. Nyilván a kéziratos vers első sorának három szavát adta címnek a költő. A kéziratban nem volt központozás, az Új Írásban ezt pótolta Csorba.

Az *Új Írás* 1976. évi 4. számában megjelent változat.

Hosszú se volt

Közel hajolt a hegy, a háztetők

fölébem dőltek szinte oldaldaláról,

szemem majd az egész várost befogta

kelettől nyugatig, s ez ugyancsak kötött;

ha nagyon figyeltem: a jármű-zajok is

utánam nyúltak s a vasárnapi

harangok mély s magas kongásai,

csak egynéhány akác, propelleres juhar,

a szegély-árokban szintén a megszokott

növényzet: pipacs, kamilla, búzavirág,

zsálya, bürök, csalán s a többiek,

iszonyú nap sütött, a fatövek köré

menekültek az árnyékok, bár nem nagyon

reménykedhettek oltalomban a kiszítt

lombok alatt.

Hosszú se volt az út,

de visszavitt jó harminc évre mégis.